·Orthosulfamuron (ορθοσουλφαμουρόνη) (2019)

·Picoxystrobin (πικοξυστροβίνη) (2019)

·Triasulfuron (τριασουλφουρόνη) (2019).

4.Λειτουργία του κανονισμού ΣΜΕ

4.1.Οι δραστηριότητες ευαισθητοποίησης και η στήριξη που παρείχαν οι ΟΕΑ και ο Οργανισμός στους εξαγωγείς έχουν οδηγήσει σε βελτίωση της συμμόρφωσης

Είκοσι επτά κράτη μέλη διεξήγαγαν δραστηριότητες ευαισθητοποίησης και ενημέρωσης που απευθύνονταν σε εξαγωγείς και εισαγωγείς. Η συνηθέστερη δραστηριότητα ήταν η παροχή πληροφοριών στο διαδίκτυο (ειδική ιστοσελίδα ή παραπομπές στις ιστοσελίδες του Οργανισμού για τη ΣΜΕ). Έντεκα κράτη μέλη παρέχουν επίσης υπηρεσίες υποστήριξης μέσω υφιστάμενου γραφείου υποστήριξης (π.χ. REACH, CLP, BPR) και έξι διαθέτουν εθνικό γραφείο υποστήριξης για την εφαρμογή του κανονισμού ΣΜΕ· δέκα κράτη μέλη ανέφεραν ότι διαθέτουν ειδική ηλεκτρονική διεύθυνση για τις απαιτήσεις παροχής πληροφοριών. Σχεδόν όλα τα κράτη μέλη ανέφεραν ότι αυτές οι δραστηριότητες είχαν ως αποτέλεσμα τη βελτίωση της συμμόρφωσης των εξαγωγέων και των εισαγωγέων με τον κανονισμό ΣΜΕ. Ορισμένες ΟΕΑ παρατήρησαν αύξηση του αριθμού των γνωστοποιήσεων εξαγωγών και βελτιώσεις στην ποιότητά τους, αύξηση του αριθμού των εταιρειών που είναι εγγεγραμμένες στην εφαρμογή ePIC ή τη χρησιμοποιούν και βελτίωση της συμμόρφωσης με τις υποχρεώσεις υποβολής στοιχείων δυνάμει του άρθρου 10.

Ο Οργανισμός οφείλει να παρέχει βοήθεια, καθώς και τεχνικές και επιστημονικές οδηγίες και μέσα στους εξαγωγείς και στους εισαγωγείς (άρθρο 6 παράγραφος 1). Ο Οργανισμός παρείχε πληροφορίες και υποστήριξη στους εξαγωγείς και τους εισαγωγείς μέσω του ιστοτόπου του, των εβδομαδιαίων ηλεκτρονικών ειδήσεων, του ενημερωτικού δελτίου του ECHA, των μέσων κοινωνικής δικτύωσης, των εσωτερικών μηνυμάτων στην εφαρμογή ePIC και του γραφείου υποστήριξης του ECHA. Ο Οργανισμός δημοσίευσε τέσσερις κατευθυντήριες γραμμές (έγγραφα με την ένδειξη «Εν συντομία») για να βοηθήσει τις εταιρείες με τις αιτήσεις για ειδικό αριθμό αναφοράς (RIN), τις απαλλαγές, την υποβολή στοιχείων και τη συμπλήρωση του τμήματος 6 των γνωστοποιήσεων εξαγωγών (απαγορευμένες και επιτρεπόμενες χρήσεις). Ο Οργανισμός προετοιμάστηκε επίσης για τις γνωστοποιήσεις εξαγωγών μετά το Brexit δημοσιεύοντας κατευθυντήρια γραμμή με τίτλο « How to notify PIC exports to the UK after the UK’s withdrawal from the EU » (Πώς πρέπει να γνωστοποιούνται οι εξαγωγές δυνάμει του κανονισμού ΣΜΕ στο Ηνωμένο Βασίλειο μετά την αποχώρηση του Ηνωμένου Βασιλείου από την ΕΕ) και θεσπίζοντας μη αυτοματοποιημένη διαδικασία γνωστοποίησης (έως ότου οι γνωστοποιήσεις να μπορούν να πραγματοποιούνται στην εφαρμογή ePIC).

4.2.Ο αριθμός των γνωστοποιήσεων εξαγωγών που χειρίζονται οι ΟΕΑ και ο ECHA αυξάνεται συνεχώς από το 2014 και η διεκπεραίωσή τους είναι άνισα κατανεμημένη μεταξύ των κρατών μελών

Η γνωστοποίηση εξαγωγής είναι το μέσο με το οποίο οι χώρες ανταλλάσσουν πληροφορίες σχετικά με χημικά προϊόντα που έχουν απαγορευτεί ή υπαχθεί σε αυστηρούς περιορισμούς. Όλοι οι εξαγωγείς που έχουν έδρα στην ΕΕ πρέπει να υποβάλλουν γνωστοποίηση εξαγωγής στις οικείες ΟΕΑ, εάν προτίθενται να εξαγάγουν χημικά προϊόντα που περιλαμβάνονται στο παράρτημα Ι μέρος 1 του κανονισμού ΣΜΕ. Μόλις η ΟΕΑ ελέγξει και κάνει δεκτή τη γνωστοποίηση, η γνωστοποίηση διαβιβάζεται στον Οργανισμό, ο οποίος ελέγχει επίσης τη συμμόρφωση της γνωστοποίησης και τη διαβιβάζει στην ΟΕΑ της χώρας εισαγωγής. Εάν δεν ληφθεί απόδειξη παραλαβής, ο Οργανισμός αποστέλλει εκ νέου τη γνωστοποίηση. Ολόκληρη η διαδικασία πραγματοποιείται μέσω της εφαρμογής ePIC και οι εξαγωγείς πρέπει να χρησιμοποιούν το υπόδειγμα γνωστοποίησης που παρέχεται από το σύστημα. Για ορισμένες εξαγωγές που απαλλάσσονται από τις υποχρεώσεις που προβλέπονται στον κανονισμό ΣΜΕ ή από την απαίτηση γνωστοποίησης εξαγωγής, οι εξαγωγείς απαιτείται να ζητούν ειδικό αριθμό αναφοράς από την ΟΕΑ τους και να τον χρησιμοποιούν στην τελωνειακή διασάφηση προκειμένου να διευκολύνεται ο εκτελωνισμός.

Ο αριθμός των γνωστοποιήσεων εξαγωγών και των αιτήσεων για ειδικό αριθμό αναφοράς (RIN) αυξάνεται συνεχώς από το 2014 (διάγραμμα 1). Ο Οργανισμός ανέφερε αύξηση του αριθμού των γνωστοποιήσεων εξαγωγών από 8 455 το 2017 σε 10 009 το 2019. Σύμφωνα με τον Οργανισμό, η αύξηση αυτή αντικατοπτρίζει την αυξημένη συμμόρφωση και την προσθήκη νέων ουσιών στο παράρτημα Ι.

Όπως και κατά την προηγούμενη περίοδο αναφοράς, ο αριθμός των γνωστοποιήσεων εξαγωγών και των αιτήσεων για ειδικό αριθμό αναφοράς (RIN) που διεκπεραιώθηκαν διέφερε σημαντικά μεταξύ των κρατών μελών (διάγραμμα 2). Ο μεγαλύτερος αριθμός γνωστοποιήσεων εξαγωγών σημειώθηκε στη Γερμανία (8 645 γνωστοποιήσεις) και στη Γαλλία (6 855), ακολουθούμενες από την Ιταλία (2 453), την Ισπανία (2 383) και το Ηνωμένο Βασίλειο (2 207). Είκοσι κράτη μέλη διεκπεραίωσαν περισσότερες γνωστοποιήσεις εξαγωγών κατά τη διάρκεια αυτής της περιόδου αναφοράς σε σύγκριση με την προηγούμενη περίοδο αναφοράς και, σε εννέα κράτη μέλη, ο αριθμός αυτός υπερδιπλασιάστηκε μεταξύ των δύο περιόδων αναφοράς. Η κατάσταση είναι παρόμοια για τις αιτήσεις για ειδικό αριθμό αναφοράς (RIN), όπου 11 κράτη μέλη δεν έλαβαν καμία αίτηση, ενώ η Γερμανία, το Βέλγιο και η Γαλλία ήταν τα κράτη μέλη που δέχθηκαν τον μεγαλύτερο αριθμό αιτήσεων. Δεκατρία κράτη μέλη διεκπεραίωσαν περισσότερες αιτήσεις για ειδικό αριθμό αναφοράς (RIN) κατά τη διάρκεια αυτής της περιόδου αναφοράς σε σύγκριση με την προηγούμενη. Τέσσερα κράτη μέλη δεν διεκπεραίωσαν καμία γνωστοποίηση εξαγωγής (Ελλάδα, Κύπρος, Λουξεμβούργο και Μάλτα).